Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Истражувачка репортерска лабораторија - ИРЛ, поднесена преку Давид Илиески, новинар на ИРЛ, против Министерството за земјоделство, шумарство и водостопанство, по предметот Барање за пристап до информации од јавен карактер, на 19.07.2023 година, го донесе следното

**Р Е Ш Е Н И Е**

1. Жалбата изјавена од Истражувачка репортерска лабораторија - ИРЛ, поднесена преку Давид Илиески, новинар на ИРЛ, против Министерството за земјоделство, шумарство и водостопанство, заведена во Агенцијата под бр.08-264 на 06.07.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението** на Имателот на информации од 26.06.2023 година **СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Истражувачка репортерска лабораторија - ИРЛ на 06.06.2023 година, поднела Барање за пристап до информации од јавен карактер до Министерството за земјоделство, шумарство и водостопанство, со кое побарала по е-маил да и се достави електронски запис од следните информации:

„1. Сите барања за мислење за пренамена на земјоделско земјиште кои Министерството за земјоделство, шумарство и водостопанство ги добило од општините.

2. Сити мислења за пренамена на земјоделско земјиште во градежно земјиште кои Министерството за земјоделство, шумарство и водостопанство ги издало.

3. Сите известувања кои Министерството за земјоделство, шумарство и водостопанство ги добило од општините дека е извршена пренамена на земјоделско земјиште во градежно земјиште. (Ве замолуваме горе наведените податоци да ни ги доставит ево интегрална форма индивидуално за секоја парцела за која се однесуваат барањата за мислење, издадените мислења и добиените известувања).“

Постапувајќи по Барањето на Барателот, Имателот на информации до Барателот доставил Известување за дополнување на барање на 20.06.2023 година. Во Известувањето е наведено: „...Ве известуваме дека согласно член 17 од Законот за слободен пристап до информации од јавен карактер...Барателот е должен да го дополни барањето во рок од три дена од денот на известувањето за потребата од дополнување на барањето, односно во рок од три дена од денот на приемот на известувањето за потребата од допoлнување на барањето. Имајќи го предвид претходно наведеното, потребно е да го дополните Вашето барање со наведување на конкретната информација, за кои барања за мислење за пренамена на земјоделско земјиште ....за кои мислења за пренамена на земјоделско земјиште во градежно земјиште....и за кои известувања ...со наведување на определна катастарска општина; определен урбанистички проект или друг вид на дополнување на содржината на барањето како би можело Министерството ...да постапува по истото.“

На 23.06.2023 година Барателот на информации до Имателот на информации доставил по електронски пат дополнување на барањето, во кое наведено дека: „Ве известуваме дека во самото барање специфично е наведено дека ги бараме СИТЕ барања за мислење за пренамена......подочуваме дека барањето се однесува на СИТЕ катастарски општини и урбанистички проекти за кои Министерството ....Со цел да се намали обемот на документацијата, дополнуваме бараните информации да се ограничат на период од 01.01.2018 до денот на испраќање на ова дополнување 23.06.2023.“

Постапувајќи по горенаведеното, Имателот на информации на 26.06.2023 година до Барателот му доставил Решение со кое барањето на Барателот се отфрла. Во образложението на Решението е наведено дека: „Имајќи во предвид дека барателот не постапи по Известувањето за дополнување на ба рањето и не наведе определена катастарска општина; определен урбанистички проект или друг вид на дополнување на содржината на барањето Министерството .. не може да постапува по истото, имајќи предвид дека Министерството на дневна основа постапува по барања за мислења за трајна пренамена на земјоделско земјиште во градежно преку електронскиот систем е-урбанизам...Во конкретниот случај станува збор за над 500 годишно офоремнеи предмети, за кои доколку Министерството постапува по предметното барање треба да потроши дополнителни материјални и човечки ресурси...“

Незадоволен од наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-264 на 06.07.2023 година. Во Жалбата е наведено дека: „..Според законот за слободен пристап до информации од јавен карактер, имаме право да побараме увид во целокупната документација за конкретен процес. Сакаме да напомениме дека е од исклучителна важност да можеме да ја погледнеме целокупната документација, како би можеле да направиме релевантна анализа на податоците. Доколку посочиме конкретни предмети кои ги бараме, како што побара министерството од нас, нема да имаме релевантни податоци за анализа...“

Агенцијата со електронски допис бр.08-264 од 06.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата достави емаил со кој ја известува Агенцијата дека останува на наводите утврдени со оспореното Решение, и исто така наведува и дека: „...Министерството во постапки за изработка и донесување на урбанистичка планска документација постапува согласно Законот за урбанистичко планирање ... а кој закон се применува од јуни 2020 година. Во периодот од 01.01.2018 година до отпочнување на примената на Законот за урбанистичко планирање...Министерството .... и во наведената постапка не издава мислење.... согласно член 5 став (5) од Конвенцијата на Советот на Европа за пристап до службени документи....на кој меѓународен документ земја потписничка е и Република Северна Македонија е наведено дека барањето за пристап до службен документ може да биде одбиено ако, и покрај помошта од јавниот орган, барањето останува премногу нејсно за да се овозможи идентификување на официјалниот документ; или ако барањето е очигледно резумно. Јавниот орган кој одбива пристап до службен докумeнт целосно или делумно ќе даде причини за одбивање....“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата по разгледувањето на Жалбата и сите списи во врска со предметот, утврди дека Имателот на информации не постапил правилно по Барањето на Барателот, со тоа што го отфрлил Барањето согласно член 17 став 5 од Законот за слободен пристап до информации од јавен карактер, во коj е наведено дека: „ако барањето и по дополнувањето не ги исполнува условите од членот 16 на овој закон и поради тоа имателот на информации не може да го разгледува барањето, имателот на информации ќе донесе решение со кое ќе го отфрли барањето“.

Што се однесува до наводите на оспореното Решение, во кое наведува дека „барателот не постапи по Известувањето за дополнување на барањето и не наведе определена катастарска општина; определен урбанистички проект или друг вид на дополнување на содржината на барањето Министерството .. не може да постапува по истото..“, Агенцијата му укажува на Имателот на информации дека Барателот на информации со дописот од 23.06.2023 година го дополнил своето барање со тоа што наведува дека сака да ги добие сите мислења и сите известувања кои Министерството ги издала, исто така прецизирал за кој период сака да ги добие бараните информации.

Службеното лице кај Имателот на информации е должен согласно член 8 став 3 од Законот за слободен пристап до информации од јавен карактер „да контактира и да даде потрени информации и да му помага на барателот на информации“.

Во врска наводите утврдени во дописот на Имателот на информации од 17.07.2023 година, во кој се наведува член 5 став 5 од „Конвенцијата на Советот на Европа за пристап до службени документи“, каде се предвидува можност за одбивање пристап до барање кои се очигледно неразумни или премногу нејасни, Агенцијата му укажува на Имателот на информации дека, не се спорни одредбите на Конвенцијата, бидејќи во конкретниот случај не станува збор за неразумно или нејасно барање туку станува збор за обемна информација, за кое Законот за слободен пристап до информации од јавен карактер го има регулирано едино со продолжување на рокот за постапување во членот 22 став 1 од истиот Закон.

За добивање на бараните информации, Барателот на информации во својата Жалба се согласува и да изврши увид во конкретните барани информации се со цел да се оствари правото на слободен пристап до информации од јавен карактер.

При повторното постапување по предметот, Имателот на информации е должен одново го разгледа барањето и доколку располага со бараните информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор,**

 **Blerim Iseni**